Forslag til Rådets forordning (EF) om ændring af forordning (EØF) nr. 357/79 om statistiske undersøgelser vedrørende vinarealerne (98/C 257/05) KOM(1998) 420 endelig udg. - 98/0232(CNS)

(Forelagt af Kommissionen den 13. juli 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Rådets forordning (EØF) nr. 357/79 (1), senest ændret ved akten vedrørende Østrigs, Finlands og Sveriges tiltrædelse, indeholder grundlæggende bestemmelser om statistiske undersøgelser vedrørende vinarealerne; undersøgelsesresultaterne tjener til at fastlægge kapaciteten samt udviklingen af produktionen i Fællesskabet på mellemlang sigt;

det må anses for hensigtsmæssigt at gøre det ved forordning (EØF) nr. 357/79 fastlagte system mere fleksibelt, ikke alene på grund af den tekniske udvikling og edb-udviklingen, men også for at lette medlemsstaternes indberetningsbyrde;

ifølge forordning (EØF) nr. 357/79 skal de berørte medlemsstater hvert tiende år gennemføre basisundersøgelser af vinarealet; visse medlemsstater finder dog, at det af tekniske og praktiske grunde vil være hensigtsmæssigt at gennemføre undersøgelsen samtidig med fællesskabsundersøgelsen af landbrugsbedrifternes struktur i henhold til Rådets forordning (EØF) nr. 571/88 (2), senest ændret ved Kommissionens beslutning 98/377/EF (3);

som led i en fleksibel metodologi bør medlemsstaterne have mulighed for at anvende den ved Rådets forordning (EØF) nr. 2392/86 (4), senest ændret ved forordning (EF) nr. 1596/96 (5), indførte fortegnelse over vindyrkningsarealer som datakilde til oplysningerne vedrørende basisundersøgelsen, da edb-udviklingen gør det muligt at få stadig mere præcise og fuldstændige oplysninger fra pålidelige data i en ajourført fortegnelse -

UDSTEDT FØLGENDE FORORDNING:

Artikel 1

I forordning (EØF) nr. 357/79 foretages følgende ændringer:

1) I artikel 1, stk. 1, indsættes som sidste afsnit:

»Skal fællesskabsundersøgelsen af landbrugsbedrifternes struktur i henhold til Rådets forordning (EØF) nr. 571/88 (*) gennemføres inden for et tidsrum på højst 12 måneder i forhold til den i første afsnit, første led, omhandlede basisundersøgelse, kan de to undersøgelser gennemføres samtidigt. Medlemsstaterne underretter på forhånd Kommissionen, hvis de har til hensigt at anvende denne bestemmelse.

(*) EFT L 56 af 2.3.1998, s. 1.«

2) I artikel 2, stk. 3, litra A indsættes som sidste afsnit:

»Hvad angår 1999-basisundersøgelsen kan Portugal dog give oplysninger om de vinstoksorter, der tilsammen mindst udgør 53 % af det samlede areal, beplantet med vinstoksorter med druer til persning«.

3) I artikel 3 indsættes som stk. 4:

»4) De medlemsstater, som har gennemført udarbejdelsen af fortegnelsen over vindyrkningsarealer på nationalt niveau eller i bestemte regioner, og som i overensstemmelse med forordning (EØF) nr. 2392/86 foretager en årlig ajourføring, kan ved indberetning til Kommissionen af de oplysninger, der skal indgives som led i basisundersøgelsen, som kilde anvende dataene i fortegnelsen over vindyrkningsarealer«.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 54 af 5.3.1979, s. 124.

(2) EFT L 56 af 2.3.1988, s. 1.

(3) EFT L 168 af 13.6.1998, s. 29.

(4) EFT L 208 af 31.7.1986, s. 1.

(5) EFT L 206 af 16.8.1996, s. 38.